દિવસભરમાં ટ્રેનમાં પ્રવાસ કરતા પ્રવાસીઓના એક કે બે રેલવે-અકસ્માત તો થતા જ હોય છે. એમાં ઘણી વાર તો સ્ટેશનની બહાર ઍમ્બ્યુલન્સની સુવિધા ન હોવાથી જખમી હાલતમાં પ્રવાસીને ટૅક્સી દ્વારા લઈ જવો પડે છે. ઘણી વાર જ્યાં સુધી ટૅક્સી મળે કે પછી હૉસ્પિટલ પહોંચે ત્યાં સુધીમાં પ્રવાસીએ જીવ ગુમાવી દીધો હોય છે. ઘણી વાર આવા બનાવો બનતા હોય છે. એમ છતાં રેલવે-પ્રશાસન સ્ટેશનની બહાર ઍમ્બ્યુલન્સની સુવિધા કેમ નથી ઉપલબ્ધ કરી આપતું એ સમજાતું નથી. સાઉથ મુંબઈનું વેસ્ટર્ન રેલવેનું મરીન લાઇન્સ, ચર્ની રોડ કે મુંબઈ સેન્ટ્રલ હોય અથવા સેન્ટ્રલ લાઇનનું સૅન્ડહસ્ર્ટ રોડ કે મસ્જિદ બંદર સ્ટેશન હોય; આવાં મોટા ભાગનાં અતિવ્યસ્ત રહેતાં સ્ટેશનોની બહાર ઍમ્બ્યુલન્સ ૨૪ કલાક ફરજિયાત ઊભી રહેવી જોઈએ. અકસ્માત થાય કે નહીં, ઍમ્બ્યુલન્સની સુવિધા હોવી જ જોઈએ એવી માગણી સાઉથ મુંબઈના રેલવે-પ્રવાસીઓએ કરી છે.